### Beslutningstema

Benny Koch, Borgerlisten har fremsendt dette punkt til dagsordenen.

### Sagsfremstilling

Benny Koch, Borgerlisten har fremsendt denne tekst:

At fastholde vores dygtige ansatte og at tiltrække nye vil altid være den vigtigste forudsætning i vores organisation. Jeg vil gerne at vi fortsat kan levere den kvalitet og den gode velfærd vi ønsker i Tønder kommune. Det er netop det vi som politikere er valgt til. Vi skal sikre at vores borgere får den bedste service i nutiden og i fremtiden.

Det bliver stadig mere udbredt for både private, men også offentlige arbejdspladser at tilbyde deres medarbejdere fleksible tilrettelæggelser af arbejdstiden. Det kan være i form af 4-dages arbejdsuge, hjemmearbejdsplads, flextid mm.

Derfor vil jeg og Borgerlisten gerne stille forslag om at vi i Tønder kommune indfører 4-dages arbejdsuge i hele organisationen, alle skal have muligheden - Og at forvaltningen sætter processen i gang nu så de første kan få muligheden hurtigst muligt i 2023. Opgaven vil herfra blive politisk forankret i Økonomiudvalget. Argumenterne er mange og andre kommuner har allerede gjort rigtig gode erfaringer. Nutidens og fremtidens arbejdsliv handler først og fremmest om fleksibilitet. Flere kommuner, bl.a. [adresse] og [adresse], har lavet forsøgsordninger de sidste 3 år med 4-dages uge og samstemmende er konklusionerne stor tilfredshed hos både de ansatte og deres ledere.

Formålet med fleksibel arbejdstid med mulighed for f.eks en ugentlig fridag er at skabe en arbejdskultur med større balance mellem arbejde og fritid og mulighed for sammenhængende restitution - Men også lidt længere og mere sammenhængende arbejdstid.

Formålet er tillige rettet mod at gøre Tønder Kommune til en endnu mere attraktiv arbejdsplads, som kan fastholde nuværende medarbejdere og være et attraktivt tilbud for nye og kommende medarbejdere. At vores ansatte kan få arbejdslivet og familielivet til at harmonere. Dette giver glade ansatte der trives og giver dermed den bedste kvalitet - Og som arbejdsgiver har Tønder Kommune også brug for fleksibilitet og samarbejde.

Endvidere vil det også have en positiv effekt på vores klimatilpasning med mindre transport. Det skal være frivilligt - Altså ikke en pligt - Men en ret. Vi som politikere giver nu muligheden -

Den enkelte arbejdsplads kan gøre det på den måde de finder bedst. Og ordningen skal udarbejdes i et konstruktivt samarbejde i hele organisationen mellem alle parter og bliver en fast del af vores “Strategi for det gode arbejdsliv” - Et eksempel kunne være at hjemmeplejen indfører selvstyrende teams der selv laver deres vagtplan.

Det er nu kampen om de ansatte foregår - og vi skal have modet til at gå foran.

Vedhæftet filer om erfaringer fra andre kommuner til inspiration:

https://www.dr.dk/nyheder/indland/forsoeg-med-fire-dages-arbejdsuge-er-en-kaempe-succesi-esbjerg-kommune

https://www.kl.dk/media/34633/dk-4-side-40-43.pdf.

### Borgerlisten indstiller,

at “4-dages arbejdsuge-et værktøj til velfærd” - En frivillig ordning for alle ansatte, oversendes til Økonomiudvalget med henblik på at arbejde med projektet - Således at Økonomiudvalget tilsikrer at ordningen indgår i “Strategi for det gode arbejdsliv”.

### Beslutning

Forslaget fra liste L blev trukket.